
Aprés le jour qui est fait pour traveil
Ensuit la nuit pour repos ordonnee.
Pour ce, m'avint que chargié de sommeil
Je me trouvay moult fort, une vespree,
Pour la peine que j'avoye portee
Le jour devant : si fis mon appareil
De me couschier, sitost que le souleil
Je vy retrait et sa clarté mussee.
Quant couschié fu, de legier m'endormy,
Et en dormant, ainsi que je songoye,
Advis me fu que devant moy je vy
Ung vieil homme que point ne congnoissoye ;
Et non pour tant, autresfoiz veu l'avoye,
Ce me sembla : si me trouvay marry
Que j'avoye son nom mis en oubly,
Et, pour honte, parler a lui n'osoye.
Un peu se teut, et puis m'araisonna,
Disant :« Amy, n'avez vous de moy cure ?
Je suis Aage qui lettres apporta
A Enfance, de par Dame Nature,
Quant lui chargeay que plus la nourriture
N'auroit de vous ; alors vous delivra
A Jeunesse, qui gouverné vous a
Moult longuement, sans raison et mesure.
Or est ainsi que Raison, qui sus tous
Doit gouverner, a fait tresgrant complainte
A Nature de Jeunesse et de vous,
Disant qu'avez tous deux fait faulte mainte.
Avisez vous, ce n'est pas chose fainte ;
Car Vieillesse, la mere de courrous,
Qui tout abat et amaine au dessoubz,
Vous donnera dedens brief une atainte.
Au derrenier, ne la povez fuir.
Si vous vault mieulx, tantdis qu'avez Jennesse,
A vostre honneur de Folie partir,
Vous eslongnant de l'amoureuse adresse ;
Car en descort sont Amours et Vieillesse :
Nul ne les peut a leur gré bien servir.
Amour vous doit pour escusé tenir,
Puisque la Mort a prins vostre maistresse.
Et tout ainsi qu'assés est avenant
A jeunes gens en l'amoureuse voye
De temps passer, c'est aussi mal seant
Quant en amours un vieil homme folloye ;
Chascun s'en rit, disant : Dieu quelle joye !
Ce foul vieillart veult devenir enfant !
Jeunes et vieulx du doy le vont moustrant,
Moquerie par tous lieux le convoye.
A vostre honneur povez Amours laissier
En jeune temps, comme par nonchalance ;
Lors ne pourra nul de vous raconter,
Que l'ayez fait par faulte de puissance ;
Et dira l'en que c'est par desplaisance
Que ne voulés en autre lieu amer,
Puisqu'est morte vostre Dame sans per,
Dont loyaument gardez la souvenance.
Au Dieu d'amours requerez humblement
Qu'il lui plaise de reprandre l'ommage
Que lui feistes, par son commandement,
Vous rebaillant vostre cueur qu'a en gage :
Merciez le des biens qu'en son servage
Avez receuz ; lors gracieusement
Departirés de son gouvernement,
A grant honneur, comme loyal et sage.
Puis requerés a tous les amoureux
Que chascun d'eulx tout ouvertement die
Se vous avez riens failly envers eulx,
Tant que suivy avez leur compaignie,
Et que par eulx soit la faulte punie,
Leur requerant pardon de cueur piteux :
Car de servir estiés desireux
Amours, et tous ceulx de sa seigneurie.
Ainsi pourrez departir du povair
Du Dieu d'Amours, sans avoir charge aucune.
C'est mon conseil : faittes vostre vouloir.
Mais gardez vous que ne croyez Fortune
Qui de flater est a chascun commune ;
Car tousjours dit qu'on doit avoir espoir
De mieulx avoir : mais c'est pour decevoir.
Je ne congnois plus faulse soubz la lune !
Je sçay trop bien, s'escouter la voulez,
Et son conseil plus que le mien eslire,
Elle dira que, s'Amours delaissiez,
Vous ne povez mieulx vostre cueur destruire ;
Car vous n'aurés lors a quoy vous deduire,
Et tout plaisir a nonchaloir mettrés,
Ainsi le temps en grant ennuy perdrés,
Qui pis vauldra que l'amoureux martire.
Et puis aprés, pour vous donner confort,
Vous promettra que recevrez amende
De tous les maulx qu'avez souffers a tort,
Et que c'est droit qu'aucun guerdon vous rende ;
Mais il n'est nul qui a elle s'atende,
Qui tost ou tart ne soit, je m'en fais fort,
Deceu d'elle : a vous je m'en raport ;
Si pry a Dieu que d'elle vous deffende.»
En tressaillant, sur ce point m'esveillay,
Tremblant ainsi que sur l'arbre la fueille,
Disant : Helas ! oncques mais ne songay
Chose dont tant mon povre cueur se dueille.
Car, s'il est vray que Nature me vueille
Abandonner, je ne sçay que feray ;
A Vieillesse tenir pié ne pourray,
Mais couvendra que tout ennuy m'acueille.
Et non pour tant, le vieil homme qu'ay veu
En mon dormant, lequel Aage s'apelle,
Si m'a dit vray ; car j'ay bien aperceu
Que Vieillesse veult emprandre querelle
Encontre moy ; ce m'est dure nouvelle
Et ja soit ce qu'a present suy pourveu
De jeunesse, sans me trouver recreu,
Ce n'est que sens de me pourvoir contr'elle.
A celle fin que quant vendra vers moy,
Je ne soye despourveu comme nice ;
C'est pour le mieulx, s'avant je me pourvoy,
Et trouveray Vieillesse plus propice,
Quant congnoistra qu'ay laissié tout office
Pour la suir ; alors, en bonne foy
Recommandé m'aura, comme je croy,
Et moins soussy auray en son service.
Si suis content, sans changier desormais ;
Et pour tousjours entierement propose
De renoncer a tous amoureux fais ;
Car il est temps que mon cueur se repose.
Mes yeulx cligniez et mon oreille close
Tendray, afin que n'y entrent jamais,
Par Plaisance, les amoureux atrais :
Tant les congnois qu'en eulx fier ne m'ose !
Qui bien se veult garder d'amoureux tours,
Quant en repos sent que son cueur sommeille,
Garde ses yeulx emprisonnez tousjours ;
S'ilz eschappent, ilz crient en l'oreille
Du cueur qui dort, tant qu'il fault qu'il s'esveille,
Et ne cessent de lui parler d'Amours,
Disans qu'ilz ont souvent hanté ses cours,
Ou ilz ont veu plaisance nompareille.
Je sçay par cueur ce mestier bien a plain,
Et m'a longtemps esté si agreable
Qu'il me sembloit qu'il n'estoit bien mondain
Fors en Amours, ne riens si honnorable.
Je trouvoye, par maint conte notable,
Comment Amour, par son povair haultain,
A avancié, comme roy souverain,
Ses serviteurs en estat prouffitable.
Mais en ce temps, ne congnoissoye pas
La grant doleur qu'il couvient que soustiengne
Un povre cueur pris es amoureux las ;
Depuis l'ay sceu : bien sçay a quoy m'en tiengne.
J'ay grant cause que tousjours m'en souviengne.
Or en suis hors, mon cueur en est tout las.
Il ne veult plus d'Amours passer le pas,
Pour bien ou mal que jamais lui adviengne.
Pour ce tantost, sans plus prandre respit,
Escrire vueil, en forme de requeste,
Tout mon estat, comme devant est dit ;
Et quant j'auray fait ma cedule preste,
Porter la vueil a la premiere feste
Qu'Amours tendra, lui moustrant par escript
Les maulx qu'ay euz et le peu de prouffit
En poursuivant l'amoureuse conqueste.
Ainsi d'Amours, devant tous les amans,
Prandray congié en honneste maniere,
En estouppant la bouche aux mesdisans
Qui ont langue pour mesdire legiere,
Et requerray, par treshumble priere,
Qu'il me quitte de tous les couvenans
Que je luy fis, quant l'un de ses servans
Devins pieça de voulenté entiere.
Et reprendray hors de ses mains mon cueur,
Que j'engagay par obligacion
Pour plus seurté d'estre son serviteur,
Sans faintise, ou excusacion,
Et puis, aprés recommandacion,
Je delairay, a mon tresgrant honneur,
A jennes gens qui sont en leur verdeur
Tous fais d'Amours par resignacion.

Aux excellens et puissans en noblesse,
Dieu Cupido et Venus la deesse.

Supplie presentement,
Humblement,
Charles, le duc d'Orlians,
Qui a esté longuement,
Ligement,
L'un de voz obeissans,
Et entre les vrais amans,
Voz servans,
A despendu largement
Le temps de ses jeunes ans
Tresplaisans
A vous servir loyaument,
Qu'il vous plaise regarder
Et passer
Ceste requeste presente,
Sans la vouloir refuser ;
Mais penser
Que d'umble vueil la presente
A vous, par loyalle entente,
En attente
De vostre grace trouver,
Car sa fortune dolente
Le tourmente
Et le contraint de parler.
Comme ainsi soit que la Mort,
A grant tort,
En droicte fleur de jeunesse
Lui ait osté son deport,
Son ressort,
Sa seule Dame et liesse,
Dont a fait veu et promesse,
Par destresse,
Desespoir et desconfort,
Que jamais n'aura Princesse
Ne maistresse,
Car son cueur en est d'accort ;
Et pour ce que ja pieça
Vous jura
De vous loyaument servir,
Et en gage vous laissa
Et donna
Son cueur par leal desir,
Il vient pour vous requerir
Que tenir
Le vueilliez, tant qu'il vivra,
Escusé ; car sans faillir,
Pour mourir,
Plus amoureux ne sera.
Et lui vueilliez doulcement,
Franchement,
Rebaillier son povre cueur,
En lui quittant son serment,
Tellement
Qu'il se parte, a son honneur,
De vous, car bon serviteur,
Sans couleur,
Vous a esté vrayement ;
Moustrez lui quelque faveur,
En doulceur,
Au meins a son partement.
A Bonne Foy que tenez
Et nommez
Vostre principal notaire,
Estroictement ordonnez
Et mandez,
Sur peine de vous desplaire,
Qu'il vueille, sans delay traire,
Lettre faire,
En laquelle affermerez
Que congié de soy retraire,
Sans forfaire,
Audit cueur donné avez ;
Afin que le suppliant,
Cy devant
Nommé, la puisse garder
Pour sa descharge et garant,
En moustrant
Que nul ne le doit blasmer,
S'amours a voulu laissier ;
Car d'amer
N'eut oncque puis son talant,
Que Mort lui voulu oster
La nomper
Qui fust ou monde vivant.
Et s'il vous plaist faire ainsi
Que je dy,
Ledit suppliant sera
Allegié de son soussy,
Et ennuy
D'avec son cueur bannira ;
Et aprés, tant que vivra,
Priera
Pour vous, sans mettre en oubly
La grace qu'il recevra
Et aura,
Par vostre bonne mercy.

Quant vint a la prochaine feste
Qu'Amours tenoit son Parlement,
Je lui presentay ma requeste
Laquelle leut tresdoulcement,
Et puis me dist :« Je suy dolent
Du mal qui vous est avenu,
Mais il n'a nul recouvrement,
Quant la Mort a son cop feru.
Eslongnez hors de vostre teste
Vostre douloreux pensement,
Moustrez vous homme, non pas beste,
Faictes que, sans empeschement,
Ait en vous le gouvernement
Raison, qui souvent a pourveu
En maint meschief tressagement,
Quant la Mort a son cop feru.
Reprenez nouvelle conqueste,
Je vous aideray tellement
Que vous trouverés dame preste
De vous amer tresloyaument,
Qui de biens aura largement ;
D'elle serez amy tenu :
Je n'y voy autre amendement,
Quant la Mort a son cop feru.»

« Helas ! sire, pardonnez moy,
Se dis je, car toute ma vie,
Je vous asseure par ma foy,
Jamais n'auray dame n'amie.
Plaisance s'est de moy partie
Qui m'a de Liesse forclos.
N'en parlez plus, je vous supplie,
Je suis bien loings de ce pourpos.
Quant ces parolles de vous oy,
Vous m'essaiés, (ne faittes mye),
A vous dire vray, je le croy ;
Ou ce n'est dit qu'en moquerie.
Ce me seroit trop grant folie,
Quant demourer puis en repos,
De reprandre merencolie :
Je suis bien loings de ce pourpos.
Acquittié me sui, comme doy,
Vers vous et vostre seigneurie,
Desormais me vueil tenir coy.
Pour ce, de vostre courtoisie,
Accordez moy, je vous en prie,
Ma requeste ; car a briefs mos,
De plus amer, quoy que nul dye,
Je suis bien loings de ce pourpos.»

Amour congnu bien que j'estoye
En ce pourpos, sans changement.
Pour ce respondy :« Je vouldroye,
Que voulsissiez faire autrement,
Et me servir plus longuement,
Mais je voy bien que ne voulés,
Si vous accorde franchement
La requeste que faicte avés.
Escondire ne vous pourroye,
Car servy m'avez loyaument,
N'onques ne vous trouvay en voye,
N'en voulenté aucunement
De rompre le loyal serement
Que me feistes, comme savés ;
Ainsi le compte largement
La requeste que faicte avés.
Et afin que tout chascun voye
Que de vous je suis trescontent,
Une quittance vous octroye,
Passee par mon Parlement,
Qui relaissera plainement
L'ommage que vous me devés,
Comme contient ouvertement
La requeste que faicte avés.»

Tantost Amour, en grant arroy,
Fist assembler son Parlement.
En plain conseil mon fait contay,
Par congié et commandement ;
La fut passee plainement
La quitance que demandoye,
Baillee me fut franchement,
Pour en faire ce que vouldroye.
Oultre plus, mon cueur demanday
Qu'Amour avoit eu longuement,
Car en gage le lui baillay,
Quant je me mis premierement
En son service ligement ;
Il me dist que je le r'auroye,
Sans refuser aucunement,
Pour en faire ce que vouldroye,
A deux genoulz m'agenoillay,
Merciant Amour humblement
Qui tira mon cueur, sans delay,
Hors d'un escrin priveement,
Le me baillant courtoisement,
Lyé en un noir drap de soye ;
En mon sain le mist doulcement,
Pour en faire ce que vouldroye.

Sachent presens et avenir,
Que nous, Amours, par Franc Desir
Conseilliez, sans nulle contrainte,
Aprés qu'avons oy la plainte
De Charles, le duc d'Orlians,
Qui a esté par plusieurs ans
Nostre vray loyal serviteur,
Rebaillié lui avons son cueur
Qu'il nous bailla pieça en gage,
Et le serement, foy et hommage
Qu'il nous devoit, quittié avons
Et par ces presentes quittons.
Oultre plus, faisons assavoir,
Et certiffions, pour tout voir,
Pour estoupper aux mesdisans
La bouche, qui trop sont nuisans,
Qu'il ne part de nostre service
Par deffaulte, forfait ou vice,
Mais seulement la cause est telle :
Vray est que la Mort trop cruelle
A tort lui est venu oster
Celle que tant souloit amer,
Qui estoit sa Dame et maistresse,
S'amie, son bien, sa leesse.
Et pour sa loyauté garder,
Il veult desormais ressembler
A la loyalle turturelle
Qui seule se tient a par elle,
Aprés qu'elle a perdu son per.
Si lui avons voulu donner
Congié du tout de soy retraire
Hors de nostre court, sans forfaire.
Fait par bon conseil et advis
De noz subgiez et vrais amis,
En nostre present Parlement
Que nous tenons nouvellement.
En tesmoing de ce avons mis
Nostre seel, plaqué et assis
En ceste presente quittance,
Escripte par nostre ordonnance.
Presens mains notables recors,
Le jour de la Feste des Mors,
L'an mil quatre cent trente et sept,
Ou chastel de Plaisant Recept.

Quant j'euz mon cueur et ma quittance,
Ma voulenté fu assouvie,
Et non pour tant, pour l'acointance
Qu'avoye de la seigneurie
D'Amour et de sa compaignie,
Quant vins a congié demander,
Trop mal me fist la departie
Et ne cessoye de pleurer.
Amour vit bien ma contenance,
Si me dist :« Amy, je vous prie,
S'il est riens dessoubz ma puissance
Que vueilliez, ne l'espargniez mie.»
Tant plain fu de merencolie,
Que je ne peuz a lui parler
Une parolle ne demye
Et ne cessoye de pleurer.
Ainsi party en desplaisance
D'Amour, faisant chiere marrie,
Et, comme tout ravy en transse,
Prins congié, sans que plus mot dye.
A Confort dist qu'il me conduye,
Car je ne m'en savoye aler :
J'avoye la veue esbluye
Et ne cessoye de pleurer.

Confort, me prenant par la main,
Hors de la porte me convoye ;
Car Amour, le roy souverain,
Luy chargea moy moustrer la voye
Pour aler ou je desiroye ;
C'estoit vers l'ancien manoir
Ou en enffance demouroye,
Que l'en appelle Nonchaloir.
A Confort dis :« Jusqu'a demain
Ne me laissiez, car je pourroye
Me forvoier, pour tout certain,
Par desplaisir, vers la saussoye
Ou est Vieillesse rabat joye ;
Se nous travaillons fort ce soir,
Tost serons au lieu que vouldroye,
Que l'en appelle Nonchaloir.»
Tant cheminasmes qu'au derrain
Veismes la place que queroye ;
Quant de la porte fu prouchain,
Le portier qu'assez congnoissoye,
Si tost comme je l'appelloye
Nous receu, disant que pour voir
Ou dit lieu bien venu estoye,
Que l'en appelle Nonchaloir.

Le gouverneur de la maison,
Qui Passe Temps se fait nommer,
Me dist :« Amy, ceste saison
Vous plaist il ceans sejourner ?»
Je respondy qu'a brief parler,
Se lui plaisoit ma compaignie,
Content estoie de passer
Avecques lui toute ma vie.
Et lui racontay l'achoison
Qui me fist Amour delaissier ;
Il me dist qu'avoye raison,
Quant eut veu ma quittance au cler
Que je lui baillay a garder ;
Aussi de ce me remercie
Que je vouloie demourer
Avecques lui toute ma vie.
Le lendemain, lettres foison
A Confort baillay a porter
D'umble recommandacion,
Et le renvoiay sans tarder
Vers Amour, pour lui raconter
Que Passe Temps, a chiere lye,
M'avoit receu pour reposer
Avecques luy toute ma vie.
A tresnoble, hault et puissant seigneur
Amour, Prince de mondaine doulceur.
Tresexcellent, treshault et noble prince,
Trespuissant roy en chascune province,
Si humblement que se peut serviteur
Recommander a son maistre et seigneur,
Me recommande a vous, tant que je puis,
Et vous plaise savoir que tousjours suis
Tresdesirant oïr souvent nouvelles
De vostre estat, que Dieu doint estre telles
Et si bonnes comme je le desire,
Plus que ne sçay raconter ou escrire ;
Dont vous supli que me faictes sentir
Par tous venans, s'il vous vient a plaisir ;
Car d'en oïr en bien et en honneur,
Ce me sera parfaitte joye au cueur.
Et s'il plaisoit a votre seigneurie
Vouloir oïr, par sa grant courtoisie,
De mon estat, je suis en tresbon point,
Joyeux de cueur, car soussy n'ay je point ;
Et Passe Temps, ou lieu de Nonchaloir,
M'a retenu pour avec lui manoir
Et sejourner, tant comme me plaira,
Jusques a tant que Vieillesse vendra ;
Car lors fauldra qu'avec elle m'en voise
Finer mes jours. Ce penser fort me poise
Dessus le cueur, quant j'en ay souvenance ;
Mais, Dieu mercy, loing suis de sa puissance,
Presentement je ne la crains en riens,
N'en son dangier aucunement me tiens !
En oultre plus, sachiés que vous renvoye
Confort, qui m'a conduit la droite voye
Vers Nonchaloir, dont je vous remercie
De sa bonne joyeuse compaignie ;
En ce fait a vostre commandement,
De bon vouloir et tressoingneusement ;
Auquel vueilliez donner foy et fiance
En ce que lui ay chargié en creance
De vous dire plus plainnement de bouche,
Vous suppliant qu'en tout ce qui me touche,
Bien a loisir, le vueilliez escouter,
Et vous plaise me vouloir pardonner
Se je n'escris devers Vostre Excellence,
Comme je doy, en telle reverence
Qu'il appartient, car c'est par Non Savoir
Qui destourbe d'acomplir mon vouloir.
En oultre plus, vous requerant mercy,
Je congnois bien que grandement failly,
Quant me parti derrainement de vous,
Car j'estoye si raempli de courrous
Que je ne peu un mot a vous parler,
Ne mon congié, au partir, demander.
Avecques ce, humblement vous mercie
Des biens qu'ay euz soubz vostre seigneurie.
Autre chose n'escris, quant a present,
Fors que je pry a Dieu, le Tout Puissant,
Qu'il vous ottroit honneur et longue vie,
Et que puissiez tousjours la compaignie
De faulx Dangier surmonter et deffaire,
Qui en tous temps vous a esté contraire.
Escript ce jour troisiesme, vers le soir,
En novembre, ou lieu de Nonchaloir.
Le bien vostre, Charles, duc d'Orlians,
Qui jadis fut l'un de voz vrais servans.
